A BIZOTTSÁG 701/2009/EK RENDELETE
(2009. augusztus 3.)
a vajra vonatkozó magántárolási támogatás összegének a 2009-es évre előre történő rögzítéséről szóló 1182/2008/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 43. cikke a) és d) pontjára, összefüggésben 4. cikkével,
mivel:
(1)
A világpiaci túlkínálat és a keresletnek a pénzügyi és gazdasági válság miatti csökkenése következtében a tejtermékek világpiaci ára lezuhant. A tejtermékárak a Közösség piacán is jelentősen csökkentek. Az ez év eleje óta bevezetett piaci intézkedések hatására a közösségi árak megállapodtak a támogatott árak szintjén. Fontos, hogy az olyan piactámogató intézkedések, mint a magántárolás érvényben maradjanak addig, amíg ez az árak további süllyedésének megakadályozása és a közösségi piac zavarainak elkerülése szempontjából indokolt.
(2)
A 826/2008/EK bizottsági rendelet (2) megállapítja az egyes mezőgazdasági termékek magántárolásához nyújtható közösségi támogatás odaítélésére vonatkozó közös szabályokat.
(3)
A vajra vonatkozó magántárolási támogatás összegének a 2009-es évre előre történő rögzítéséről szóló, 2008. november 28-i 1182/2008/EK bizottsági rendelet (3) 4. cikkének (2) bekezdése értelmében a vaj szerződéses tárolás keretében történő betárolása 2009. augusztus 15-ig tart.
(4)
A jelenlegi és az előre látható piaci helyzetre tekintettel indokolt továbbra is magántárolási támogatást nyújtani a 2009. augusztus 15-től2010. február 28-ig szerződéses tárolás keretében betárolt vajra.
(5)
A piaci túlkínálat elkerülésének érdekében helyénvaló, hogy a 2009. augusztus 15. után betárolt termékek esetében a kitárolásra csak 2010. augusztus 16-tól kerüljön sor, és a szerződéses tárolási időszak hossza legfeljebb 365 nap legyen.
(6)
A hatékonyabb és egyszerűbb adminisztráció érdekében - figyelembe véve a vajtárolás különleges helyzetét - indokolt a 826/2008/EK rendelet 36. cikkének (6) bekezdése szerinti ellenőrzéseket a szerződések legalább felének tekintetében elvégezni. Ennélfogva helyénvaló az említett cikktől való eltérés bevezetése.
(7)
Figyelembe véve a tárolási időszaknak a meghosszabbított intézkedés szerinti hosszát, indokolt a 826/2008/EK rendelet 31. cikkének (1) bekezdése szerinti előlegfizetést a 2009. augusztus 15. után tárolt termékek tekintetében kiigazítani.
(8)
Az 1182/2008/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1182/2008/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
E rendelet az 1234/2007/EK rendelet 28. cikkének a) pontjában említett, sózott és sózatlan vaj magántárolási támogatásáról rendelkezik a szerződéses tárolás keretében 2010. február 28-ig betárolt vaj tekintetében.”
2.
A 4. cikk (2) és (3) bekezdése helyébe a következő szöveg lép:
„(2) A szerződéses tárolás keretében a betárolásra:
a)
2009. január 1. és augusztus 15. között; vagy
b)
2009. augusztus 16. és 2010. február 28. között kerül sor.
(3) A kitárolásra csak az alábbiak szerint kerülhet sor:
a)
2009. augusztus 16-tól azon termékek esetében, amelyek szerződéses tárolás keretében való betárolása a (2) bekezdés a) pontjában említett időszakban történt;
b)
2010. augusztus 16-tól azon termékek esetében, amelyek szerződéses tárolás keretében való betárolása a (2) bekezdés b) pontjában említett időszakban történt.
(4) A szerződéses tárolás vége:
a)
a kitárolás napját megelőző nap, vagy legkésőbb a betárolást követő év februárjának utolsó napja azon termékek esetében, amelyek szerződéses tárolás keretében való betárolása a (2) bekezdés a) pontjában említett időszakban történt;
b)
a kitárolás napját megelőző nap azon termékek esetében, amelyek szerződéses tárolás keretében való betárolása a (2) bekezdés b) pontjában említett időszakban történt.
(5) Támogatás csak akkor nyújtható, ha a szerződéses tárolási időszak hossza:
a)
90 és 227 nap között van a (2) bekezdés a) pontjában említett időszakban betárolt termékek tekintetében;
b)
legfeljebb 365 nap a (2) bekezdés b) pontjában említett időszakban betárolt termékek tekintetében.”
3.
A 6. cikk a következő bekezdésekkel egészül ki:
„(3) A 826/2008/EK rendelet 31. cikkének (2) bekezdésétől eltérve az e rendelet 4. cikke (2) bekezdésének b) pontjában említett időszakban szerződéses tárolás keretében betárolt vajra vonatkozóan az előlegfizetés nem haladhatja meg a 168 napos raktározási időszaknak megfelelő támogatási összeget.
(4) A 826/2008/EK rendelet 36. cikkének (6) bekezdésétől eltérve a szerződéses tárolási időszak végén az ellenőrzésért felelős hatóság a szerződések legalább felével kapcsolatban mintavétel útján ellenőrzi a raktáron lévő vaj tömegét és azonosságát, a 2009. augusztustól 2010. februárig terjedő kitárolási időszak teljes ideje alatt.”
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. augusztus 3-án.